କୋଲାବରେ ଡଙ୍ଗାବୁଡି ୨ ନିଖୋଜ\nକୋଲବନଗର, ୯।୧୨(ଡି.ଏନ.ଏ.)-କୋରାପୁଟ ସଦର ନିକଟସ୍ଥ ଅପରକୋଲାବ ଡ୍ୟାମ୍ରେ ଶୁକ୍ରବାର ଅପରା\nକୋଲାବରେ ଡଙ୍ଗାବୁଡି ୨ ନିଖୋଜ\t December 9th, 00:00 AM December 9th, 00:00 AM\nକୋଲବନଗର, ୯।୧୨(ଡି.ଏନ.ଏ.)-କୋରାପୁଟ ସଦର ନିକଟସ୍ଥ ଅପରକୋଲାବ ଡ୍ୟାମ୍ରେ ଶୁକ୍ରବାର ଅପରାହ୍ନ ସାଢେ ୪ଟାରେ ଏକ ଦେଶୀ ଡଙ୍ଗା ବୁଡିଯିବାରୁ ୨ଜଣ ନିଖୋଜ ହୋଇଯାଇଛନ୍ତି। ସେମାନେ ହେଲେ ଧନୁର୍ଜୟ ଖରା (୨୦) ଓ ମୁକୁନ୍ଦ ଖରା(୩୬)। ଖବରରୁ ଜଣାପଡିଛି ଶୁକ୍ରବାର ସକାଳ ୯ଟାରେ ସ୍ଥାନୀୟ ପୁଲୁସା ଗ୍ରାମର ମୁକୁନ୍ଦ, ଧନୁର୍ଜୟଙ୍କ ସହ ୨ଜଣ ପିଲା ଏକ ଦେଶୀଡଙ୍ଗା ଧରି ଜଳଭଣ୍ଡାର ଆରପଟରେ କରାଯାଇଥିବା ମାଣ୍ଡିଆ କାଟିବାକୁ ଯାଇଥିଲେ । ମାଣ୍ଡିଆ କାଟି ସାରି ଡଙ୍ଗାରେ ଆସି ଗ୍ରାମରେ ମାଣ୍ଡିଆ ରଖି ସେମାନେ ପୁଣି ଥରେ ମାଣ୍ଡିଆ ଆଣିବାକୁ ଯାଇଥିଲେ। ମାଣ୍ଡିଆ ଆଣି ଆସିବା ସମୟରେ ପବନ ହେବାରୁ ଡଙ୍ଗାଟି ଓଲଟି ପଡିଥିଲା । ସେଥିରେ ଥିବା ପିଲା ଦୁହେଁ ପହଁରି କୂଳକୁ ଚାଲିଆସି ନିଜ ଜୀବନ ରକ୍ଷା କରିଥିଲେ । ଧନୁର୍ଜୟ ଓ ମୁକୁନ୍ଦ ଗଭୀର ଜଳରେ ବୁଡି ଯାଇଥିଲେ। ସ୍ଥାନୀୟ ପୋଲିସ ଏବଂ କୋରାପୁଟ ଅଗ୍ନିଶମ ବିଭାଗ ପକ୍ଷରୁ ଉଭୟଙ୍କୁ ଖୋଜିଖୋଜି ଚାଲିଛି ବୋଲି ଏସଆଇ ପି.କେ. ମହାନ୍ତି କହିଛନ୍ତି । ସୂଚନାଯୋଗ୍ୟ ଯେ, ଏହି ଜଳଭଣ୍ଡାରରେ ପ୍ରତିବର୍ଷ ଅଧିକରୁ ଅଧିକ ଡଙ୍ଗା ବୁଡି ଦୁର୍ଘଟଣାମାନ ଘଟୁଥିଲେ ମଧ୍ୟ ପ୍ରଶାସନ ପକ୍ଷରୁ କୌଣସି ପଦକ୍ଷେପ ନିଆଯାଉନାହିଁ । ଜଳଭଣ୍ଡାର ତଟଦେଶରେ ବସବାସ କରୁଥିବା ଲୋକଙ୍କୁ ପ୍ରଶାସନ ବୋଟ୍ ଯୋଗାଇ ଦେଉନାହିଁ। ଏଥିପ୍ରତି ପ୍ରଶାସନ ଦୃଷ୍ଟି ଦେବାକୁ ସାଧାରଣରେ ଦାବି ହେଉଛି।
